Document ID: 32014R1383

REGOLAMENT (UE) Nru 1383/2014 TAL-PARLAMENT EWROPEW U TAL-KUNSILL
tat-18 ta’ Diċembru 2014
li jemenda r-Regolament tal-Kunsill (KE) Nru 55/2008 li jintroduċi l-preferenzi awtonomi għall-kummerċ għar-Repubblika tal-Moldova
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 207(2) tiegħu,
Wara li kkunsidraw il-proposta mill-Kummissjoni Ewropea,
Wara li l-abbozz tal-att leġislattiv intbagħat lill-parlamenti nazzjonali,
Filwaqt li jaġixxu skont il-proċedura ordinarja leġiżlattiva (1),
Billi:
(1)
Ir-Regolament tal-Kunsill (KE) Nru 55/2008 (2) stabbilixxa skema speċifika ta’ preferenzi awtonomi għall-kummerċ għar-Repubblika tal-Moldova. Dik l-iskema tipprovdi aċċess liberu għas-swieq tal-Unjoni lil kull prodott li joriġina mir-Repubblika tal-Moldova, ħlief lil ċerti prodotti agrikoli elenkati fl-Anness I ta’ dak ir-Regolament li għalihom ingħataw konċessjonijiet limitati f’forma ta’ eżenzjoni mid-dazji doganali fil-limitu tal-kwoti tariffarji jew f’forma ta’ tnaqqis fid-dazji doganali.
(2)
Fil-qafas tal-Politika Ewropea tal-Viċinat (PEV), il-Pjan ta’ Azzjoni tal-PEV bejn l-UE u l-Moldova u s-Sħubija tal-Lvant, ir-Repubblika tal-Moldova adottat aġenda ambizzjuża għal assoċjazzjoni politika u aktar integrazzjoni ekonomika mal-Unjoni. Ir-Repubblika tal-Moldova għamlet ukoll progress qawwi fl-approssimazzjoni regolatorja li twassal għal konverġenza mal-liġijiet u l-istandards tal-Unjoni.
(3)
Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa, u r-Repubblika tal-Moldova, min-naħa l-oħra (3) (il-Ftehim ta’ Assoċjazzjoni), li jinkludi ż-Żona ta’ Kummerċ Ħieles Approfondita u Komprensiva (DCFTA), kien iffirmat fis-27 ta’ Ġunju 2014 u l-applikazzjoni proviżorja kienet effettiva mill-1 ta’ Settembru 2014.
(4)
L-iskema speċifika ta’ preferenzi awtonomi għall-kummerċ se tibqa’ tapplika sal-31 ta’ Diċembru 2015.
(5)
Sabiex jiġu appoġġati l-isforzi tar-Repubblika tal-Moldova skont l-għanijiet stabbiliti fil-PEV, is-Sħubija tal-Lvant u l-Ftehim ta’ Assoċjazzjoni, u sabiex jiġi pprovdut suq attraenti u affidabbli għall-esportazzjonijiet tagħha ta’ tuffieħ frisk, għajnbaqar frisk u għeneb tal-mejda frisk, għandhom isiru konċessjonijiet ulterjuri għall-importazzjoni ta’ dawk il-prodotti mir-Repubblika tal-Moldova fl-Unjoni, fuq il-bażi ta’ kwoti tariffarji bla dazju.
(6)
Huwa meħtieġ ukoll li jiġu emendati ċerti kodiċijiet NM fl-Anness tar-Regolament (KE) Nru 55/2008 sabiex ikun jirrifletti l-emendi introdotti fl-Anness I tar-Regolament tal-Kunsill (KEE) Nru 2658/87 (4) bir-Regolament ta’ Implimentazzjoni tal-Kummissjoni (UE) Nru 1001/2013 (5).
(7)
Sabiex jippermetti lill-operaturi biex jibbenefikaw minn dawk il-konċessjonijiet ulterjuri kemm jista’ jkun malajr, dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
(8)
B’kont meħud tal-quċċata staġjonali tal-produzzjoni ta’ dawk il-prodotti, huwa kunsiljabbli li l-konċessjonijiet ulterjuri jiġu applikati mill-1 ta’ Awwissu 2014.
(9)
Ir-Regolament (KE) Nru 55/2008 għandu għalhekk jiġi emendat kif meħtieġ,
ADOTTAW DAN IR-REGOLAMENT:
Artikolu 1
Fl-Anness I tar-Regolament (KE) Nru 55/2008, it-Tabella 1 hija sostitwita bit-test stipulat fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mill-1 ta’ Awwissu 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta’ Diċembru 2014.

Labels: 3
15
18